Document ID: 32011R0581

AZ EURÓPAI PARLAMENT ÉS A TANÁCS 581/2011/EU RENDELETE
(2011. június 8.)
a Moldovai Köztársaságnak szánt autonóm kereskedelmi kedvezmények bevezetéséről szóló 55/2008/EK tanácsi rendelet módosításáról
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Unió működéséről szóló szerződésre és különösen annak 207. cikkének (2) bekezdésére,
tekintettel az Európai Bizottság javaslatára,
a jogalkotási aktus tervezete nemzeti parlamenteknek való megküldését követően,
rendes jogalkotási eljárás keretében (1),
mivel:
(1)
Az 55/2008/EK tanácsi rendelet (2)2008. január 31-én lépett hatályba és 2008. március 1-je óta alkalmazzák. A rendelet a Moldovai Köztársaságra (a továbbiakban: Moldova) vonatkozóan bevezeti az autonóm kereskedelmi preferenciák különleges rendszerét. Valamennyi Moldovából származó terméknek szabad hozzáférést biztosít az Unió piacához a rendelet I. mellékletében felsorolt egyes mezőgazdasági termékek kivételével, amelyek esetében korlátozott engedményeket tesz a vámkontingensek keretén belüli vámmentesség vagy vámcsökkentés formájában.
(2)
Az európai szomszédságpolitika, az EU-Moldova európai szomszédságpolitikai cselekvési terv és a keleti partnerség keretén belül Moldova ambiciózus ütemtervet fogadott el az Unióhoz való politikai társulásra és a további gazdasági integrációra vonatkozóan. Az új társulási megállapodásról folyó tárgyalások 2010 januárjában kezdődtek meg. A jövőbeli társulási megállapodás keretében az Unió és Moldova között kialakítandó, mélyreható és átfogó szabadkereskedelmi térségről (deep and comprehensive free trade area, DCFTA) a jövőben folytatandó tárgyalásokra való felkészülés keretében Moldova gyors ütemben halad előre a szabályozások közelítése terén is, egyre inkább közeledve az uniós jogszabályokhoz és normákhoz.
(3)
Az 55/2008/EK rendelet alkalmazása óta a borra megállapított vámkontingensek eddig minden évben teljesen kimerültek, hónapokkal az adott év vége előtt.
(4)
Moldova gazdaságát erősen érintik a globális pénzügyi és gazdasági válság kedvezőtlen hatásai. A borágazat közel 300 000 embert foglalkoztat, a borexport pedig az exportbevételek jelentős forrása.
(5)
Moldova erőfeszítéseinek az európai szomszédságpolitikával és a keleti partnerséggel összhangban történő támogatása érdekében, valamint hogy a moldovai borexport vonzó és megbízható piachoz jusson, javasolt a bor tekintetében a jelenlegi vámkontingens mértékének megemelése 2011-ben évi 100 000 hektoliterről 150 000 hektoliterre, 2012-ben évi 120 000 hektoliterről 180 000 hektoliterre, 2013-tól pedig évi 240 000 hektoliterre.
(6)
Az 55/2008/EK rendelet 2012. december 31-ig alkalmazandó.
(7)
Mind az Unió, mind Moldova számára közös célkitűzés, hogy a mindkét fél közötti jövőbeli mélyreható és átfogó szabadkereskedelmi térségről tárgyalásokat folytassanak, feltéve, hogy Moldova bizonyította a tárgyalásokra való felkészültségét, és képes megbirkózni egy ilyen ambiciózus vállalkozás hatásaival. Annak érdekében, hogy elegendő idő álljon rendelkezésre a megfelelő előkészületek megtételéhez és az EU és Moldova közötti mélyreható és átfogó szabadkereskedelmi térségről folytatandó tárgyalásokhoz, az 55/2008/EK rendelet érvényességét a 2012. december 31-ét követő időszakra meg kell hosszabbítani.
(8)
Az 55/2008/EK rendelet érvényességének meghosszabbításáról jóval lejárta előtt határozni kell annak érdekében, hogy a moldáv gazdasági szereplők számára kellő időben átlátható és kiszámítható kereskedelmi keretet biztosítsanak az Unióba irányuló, 2012. december 31-ét követő exportjuk számára. A rendelet érvényességét ezért 2015. december 31-ig meg kell hosszabbítani.
(9)
Az autonóm kereskedelmi preferenciák jelenlegi rendszere keretében szerzett tapasztalatok fényében, valamint a moldáv gazdaság további fejlődésének és a szabályozások közelítésének támogatása érdekében - ami a keleti partnerség keretében az uniós jogszabályokhoz és normákhoz való közeledést eredményezi - indokolt megemelni egyes, a jelenlegi autonóm kereskedelmi preferenciákat élvező termékekre megállapított vámkontingensek mértékét.
(10)
Az Unió nemzetközi kötelezettségeinek való megfelelés biztosítása érdekében az ebben a rendeletben szereplő preferenciákat attól kell függővé tenni, hogy az Uniónak a Világkereskedelmi Szervezettel szembeni kötelezettségek alól szerzett mentessége folytatódik, illetve megújul-e.
(11)
Az 55/2008/EK rendeletet ezért ennek megfelelően módosítani kell,
ELFOGADTA EZT A RENDELETET:
1. cikk
Az 55/2008/EK rendelet a következőképpen módosul:
1.
A 16. cikkben, a második albekezdés helyébe a következő szöveg lép:
„Ezt a rendeletet 2015. december 31-ig kell alkalmazni.
Az ebben a rendeletben meghatározott preferenciák alkalmazása teljes egészében vagy részben megszűnik abban az esetben, ha azokat a Kereskedelmi Világszervezet által biztosított mentesség teljes egészében vagy részben nem engedélyezi.
Ezen preferenciák alkalmazása megszűnik a mentesség hatályvesztésének napján.
Megfelelő időben ezen időpont előtt a gazdasági szereplők és az illetékes hatóságok tájékoztatása céljából a Bizottság értesítést tesz közzé erről az Európai Unió Hivatalos Lapjában. Az értesítés pontosítja, hogy az e rendeletben meghatározott preferenciák közül melyek nem alkalmazandók a továbbiakban és mely időponttól kezdődően szűnnek meg.”
2.
Az I. melléklet 1. táblázata helyébe az e rendelet mellékletében szereplő táblázat lép.
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Strasbourgban, 2011. június 8-án.

Labels: 13
3
17
18